Nordjyske sensorer har gjort det muligt at reducere pendlertiden i Aarhus. Bilisterne undgår i højere grad at holde i kø, fordi informationer fra den nye teknologi hjælper trafikken.

Bilister der kører rundt i Aarhus med en indbygget Bluetooth-enhed hjælper automatisk medtrafikanter med at gøre køreturen hurtigere og mindre trafikeret. Det sker blandt andet via digitale skilte, som bilisterne kan træffe informative valg ud fra. Desuden er der lavet optimering af vejnettet ud fra informationerne. Nordjysk løsning med 200 sensorer Løsningen som kommunen anvender hedder BlipTrack og produceres af BLIP Systems i Vodskov. - Teknologien virker ved, at de tæt ved 200 sensorer, som er opstillet i og omkring Aarhus, opfanger når et håndfrit telefonsæt, mobiletelefon eller en anden åben bluetooth-enhed kører forbi. Herved kan Bliptrack løsningen udregne rejsetider, trafiktæthed og trafikstrømme, forklarer BLIP Systems marketingmanager Christian Bugislaus Carstens. Han understreger samtidig, at sensorerne på ingen måde opfanger personfølsomme oplysninger. Gode erfaringer i Aarhus Aarhus kommune har i flere år anvendt intelligente sensorer, som detekterer bilisters mobile enheder. De indsamlede data bruges til at få et dybdegående indblik i trafikstrømme og mindske trængslen. Det betyder kortere og mere stabile rejsetider, kan Aarhus Kommune nu dokumentere. - Før kunne bilister nemt holde i kø i 10-12 minutter for at komme til venstre ad Ringgaden. Med den nye venstresvingspil kan det gøres på mellem to og fire minutter i myldretiden, udtaler projektleder i Center for Byens Anvendelse Asbjørn Halskov-Sørensen fra Aarhus Kommune. Udover at forbedre trafikken i Aarhus anvendes BlipTrack med succes også i flere havne og lufthavne i hele verden.